Vet mans meer waarskynlik slagoffers van prostaatkanker | Maroela Media
Foto bloot ter illustrasie. (Foto: iStock)
Elke 10 cm om 'n man se middel verhoog sy risiko met 7% om aan prostaatkanker te sterf. Dít volgens 'n nuwe studie wat die moontlike verband tussen vetsug en dié siekte ondersoek het.
Prostaatkanker is volgens die Wêreldgesondheidsorganisasie (WGO) die tweede mees algemeen gediagnoseerde kankersoort by mans en die vierde mees algemene in die geheel. Die verband tussen 'n man se gewig en dié kanker is egter nog onduidelik.
Om 'n beter idee te kry oor die risiko wat oorgewig mans loop, het navorsers al die relevante studies wat tot dusver oor die onderwerp verskyn het, asook nuwe data oor meer as 200 000 mans in Brittanje bestudeer. Die jongste studie is in die vaktydskrif BMC Medicine gepubliseer.
Met elke vyfpunt-verhoging in 'n man se liggaamsmassa-indeks (LMI) styg sy risiko om aan prostaatkanker dood te gaan met 10%.
Volgens Aurora Perez-Cornago, voedingsepidemioloog aan die Universiteit van Oxford wat die navorsing gelei het, sal daar in Brittanje 1 300 minder sterftes weens kanker wees as mans daarin slaag om hul LMI te verlaag.
"Die sleutelboodskap is: asseblief, mans, handhaaf 'n gesonde gewig," het sy gesê.
Vorige navorsing het voorgestel dat die vet om 'n man se maag 'n groter aanduiding vir aggressiewe prostaatkanker kan wees, eerder as 'n man se algehele gewig.
Perez-Cornago meen egter dit blyk nie soveel saak te maak waar die vet geleë is nie.
Hoewel dit steeds nie duidelik is of vetsug 'n direkte verwantskap met mans se prostaatkankerdiagnose inhou nie, is Perez-Cornago tans besig met navorsing hieroor.
"Tot op hede weet ons nie of dit 'n verwantskap inhou nie, want dit is ook moontlik dat mans met vetsug eers in 'n latere stadium met prostaatkanker gediagnoseer kan word," sê sy.
"As hulle in 'n latere stadium gediagnoseer word, is die gewas waarskynlik meer aggressief en hulle sal minder geneig wees om te oorleef."
Perez-Cornago voer aan dat daar verskeie redes is waarom prostaatkanker dikwels later by oorgewig mans opgespoor word, waaronder dat hulle minder gesondheidsbewus kan wees.
"As hulle byvoorbeeld snags meer gereeld na die toilet begin gaan – 'n klassieke simptoom van prostaatkanker – kan hulle minder geneig wees om na 'n huisdokter te gaan."
Selfs as hulle daarvoor getoets is, is die uitslag minder geneig om die molekule wat kanker aandui, aan te toon omdat mans wat oorgewig is meer bloed het, wat die monster verdun.
Die studie, wat deur Cancer Research UK gefinansier is, is onlangs by die Europese Kongres oor Vetsug in Nederland aangebied.